**NACRT**

 Na osnovu člana 19 stav 1 Zakona o komunalnim djelatnostima ("Sl. list Crne Gore", br. 55/16, 74/16, 02/18 i 66/19) i člana 35 stav 1 Statuta Opštine Tivat ("Sl. list Crne Gore - opštinski propisi", br. 24/18 i 09/20), Skupština opštine Tivat, na sjednici održanoj dana \_\_.\_\_.2020.godine, donosi

 **ODLUKU**

 **o komunalnom redu**

 **I OPŠTE ODREDBE**

 Član 1

 Ovom odlukom propisuju se opšti uslovi održavanja komunalnog reda i mjere za njihovo sprovođenje na teritoriji opštine Tivat.

 Komunalni red propisan ovom Odlukom obavezan je za sva fizička i pravna lica na teritoriji Opštine, ako zakonom ili drugim propisom nije drugačije određeno.

 Član 2

 Izrazi koji se u ovoj odluci koriste za fizička lica u muškom rodu, podrazumijevaju iste izraze za fizička lica u ženskom rodu.

 Član 3

Komunalni red obuhvata:

 1) uređenje naselja;

 2) održavanje čistoće, zaštitu i čuvanje javnih površina;

 3) uklanjanje snijega i leda;

 4) upravljanje javnom rasvjetom;

 5) održavanje mostova i otvorenih plaža, obala rijeka, jezera, otvorenih odvodnih kanala i slično;

 6) održavanje javnih toaleta i

 7) sprječavanje narušavanja komunalnog reda bukom.

 Poslove redovnog održavanja i uređivanja komunalnog reda na teritoriji opštine Tivat vrši privredno društvo sa svojstvom pravnog lica ili preduzetnik kome su ugovorom o povjeravanju obavljanja komunalnih djelatnosti povjereni poslovi iz stava 1 ovog člana. (u daljem tekstu vršilac komunalnih djelatnosti).

 Član 4

 Javne površine u smislu ove Odluke su površine u opštoj upotrebi, koje se prema namjeni razvrstavaju u:

**1.Javne saobraćajne površine**: ulice, putevi, trgovi, javni prolazi, javno stepenište, mostovi, nadvožnjaci, javna parkirališta, javne garaže, trotoari, pješačke i biciklističke staze, pješačke zone, šetališta, autobuska i stajališta javnog gradskog saobraćaja, taksi stajališta.

**2.Javne zelene površine:** parkovi, park-šume, drvoredi, živice, cvjetnjaci, travnjaci, skupine stabala, drugi oblici vrtnog i parkovskog oblikovanja, zelene površine uz ceste u naseljima, stambeni i javni objekti, zelena ostrva na raskrsnicama.

**3.Ostale javne površine:** kopneni djelovi obale (koji nisu ustupljeni na upravljanje drugom licu) otvoreni kanali za odvod, otvorene pijace, gradska groblja, prostori namijenjeni za javne priredbe, dječija i sportska igrališta, rekreacione površine i druge površine čija je namjena opšta upotreba.

 Sve javne površine u opštini Tivat mogu se koristiti u skladu sa njihovom namjenom, na način i pod uslovima utvrđenim opštinskim propisima, odredbama ove odluke i Zakonom.

 **II UREĐENJE NASELJA**

 Član 5

 Teritoriju opštine Tivat čini Tivat kao naselje gradskog karaktera i naselja:

Lepetane, Gornja Lastva, Donja Lastva, Mrčevac, Bogdašići, Đuraševići, Bogišići, Milovići, Gošići, Krašići, Nikovići i Radovići.

 Pod uređenjem naselja u smislu ove odluke, smatra se uređenost javnih površina kao i drugih površina uz javne površine, objekata i opreme koje služe opštoj upotrebi i svojim izgledom i postavljanjem mogu uticati na izgled i uređenost prostora ili opštu uređenost naselja.

 Član 6

 Opšte uređenje naselja obuhvata:

1. Održavanje i uređivanje javnih površina (javnih zelenih, saobraćajnih i ostalih javnih površina u opštoj upotrebi);
2. Obilježavanje naziva naselja, ulica, trgova i obilježavanje zgrada brojevima;
3. Uređenje zgrada, okućnica i vrtova;
4. Održavanje oglasnih –reklamnih panoa, informativnih tabli, izloga i sl. ;
5. Komunalne objekte i komunalnu opremu;
6. Prigodno uređenje naselja.

**1**. **Održavanje i uređivanje javnih površina** (**javnih zelenih, saobraćajnih i ostalih javnih površina u opštoj upotrebi)**

 Član 7

 Održavanje i uređivanje javnih površina vrši se u skladu sa programom redovnog održavanja javnih površina vršioca komunalne djelatnosti, na koji saglasnost daje jedinica lokalne samouprave.

 U programu održavanja javnih površina vršilac komunalne djelatnosti utvrđuje opseg, način, vrijeme i ostale uslove čišćenja javnih površina, a naročito:

-redovno sakupljanje komunalnog otpada;

-čišćenje ulica, trgova, trotoara, šetališta i obalnog područja;

-redovno pranje gradskih ulica;

-uklanjanje leševa uginulih životinja;

-redovno čišćenje otvorenih atmosferskih kanala;

 Član 8

 Pravna i fizička lica (vlasnici–korisnici ugostiteljskih terasa, prehrambenih prodavnica, butika i dr.) koja obavljaju svoju djelatnost uz javne površine ili na dijelu javne površine, a čijom djelatnošću se javna površina prlja, dužni su je svakodnevno čistiti i držati urednom.

 Pravna i fizička lica prostor iz stava 1 ovog člana moraju očistiti u ranim jutarnjim satima, do 07,00h ili kasnim večernjim satima, odnosno po zatvaranju objekta.

 Član 9

 U slučaju vanrednih okolnosti, vremenskih nepogoda izazvanih poplavama, vjetrom, vatrom, gradom ili snijegom, vršilac komunalne djelatnosti uz pomoć i saradnju drugih službi (Službe zaštite i spašavanja, Komunalne policije i dr.) javne površine čisti u skladu sa uslovima i na način da se u što mogućem kraćem roku uspostavi prohodnost na putevima i obezbijedi dostupnost osnovnim instiucijama u gradu (zdravstva,obrazovanja, javnim službama, službi bezbjednosti, opštini i drugim objektima).

 Član 10

 Održavanje i čišćenje javnih zelenih površina podrazumijeva:

- košenje trave;

- obnavljanje zapuštenih zelenih površina;

- uklanjanje dotrajalih i bolesnih stabala i zamjena novim;

- sanacija različitih oštećenja koja se pojavljuju kod drveća i žbunja (lomovi, trulež na granama i deblima, suve grane, vodeni džepovi, rascjepi, presjeci, oštećenja na kori, i sl.)

- uklanjanje otpalog granja, lišća i drugih otpadaka;

- održavanje posuda s ukrasnim biljem;

- održavanje pješačkih staza, naprava i opreme na javnim zelenim površinama;

- postavljanje zaštitnih ograda na mjestima uništavanja zelenih površina;

- obnova uništenog i dotrajalog biljnog materijala;

- rezidba i oblikovanje stabala i grmlja;

- okopavanje bilja;

- zalijevanje zelenih površina i bilja, posebno u ljetnim mjesecima;

- preventivno djelovanje na sprječavanju biljnih bolesti, štetočina i slično;

- prihranjivanje bilja.

 Član 11

 Sađenje i uklanjanje stabala na zelenim površinama, uz ulice i trotoare, u parkovima, na zelenim ostrvima i sl. vrši se u skladu sa hortikulturnim uređenjem grada o čemu se stara vršilac komunalne djelatnosti.

 Sađenje novih stabala ili biljaka radi obnove vegetacije u parkovima ili drugim zelenim površinama može se obavljati od strane drugih subjekata samo uz saglasnost sa vršiocem komunalne djelatnosti.

 Član 12

 Pravna ili fizička lica koja upravljaju sportskim i rekreacionim površinama, parkovima, grobljima, kupalištima i drugim površinama, dužna su organizovati pravilno korišćenje tih površina, održavati red, vrijeme korišćenja i čistoću površine unutar tih prostora.

 Član 13

 Saobraćajne površene u naseljima moraju biti označene sa vertikalnom i horizontalnom signalizacojom u skladu sa pratećom saobraćajno tehničkom dokumentacijom o čemu se stara nadležni organ lokalne uprave nadležan za poslove saobraćaja.

 Protok saobraćaja u naseljima, kao i mjesta za parkiranje vozila, posebno u užem gradskom dijelu reguliše se na način da se ne stvara saobraćajna gužva ili saobraćajno opterećenje pojedinih ulica.

 Radi obezbjeđenja nesmetanog odvijanja saobraćaja i bezbjednosti svih učesnika u saobraćaju kako u gradskom tako i u prigradskim naseljima, vozači i pješaci su dužni da se pridržavaju označene vertikalne i horizontalne signalizacije, kao i označenih mjesta za parkiranje vozila ili drugih znakova obavještenja koja se koriste uz saobraćajne znake u skladu sa Zakonom o bezbjednosti saobracaja.

 Član 14

 Javne saobraćajne površine moraju se redovno čistiti i prati te otklanjati na njima uočena oštećenja i nedostaci.

 Stajališta za javni gradski prevoz,sa pratećim mobilijarom (nadstrešnice,klupe)moraju se održavati urednim i čistim.

 Na nadstrešnicama je zabranjeno crtanje,ispisivanje ili lijepljenjem plakata .

 Saobraćajna signalizacija: vertikalna, horizontalna i svjetlosna, kao i druga oprema i uređaji moraju se redovno održavati u čistom i ispravnom stanju.

 Ukrasna zelena ograda i drugo rastinje u zoni raskrsnica, gdje nema izgrađenog trotoara, ne smiju biti viši od jednog metra u odnosu na kotu puta.

 Zabranjeno je crtanje i pisanje na javnim saobraćajnim površinama (ulicama,trotoarima ,trgovima) , osim kada je to u vezi sa održavanjem događaja koji se organizuju u saradnji sa organima lokalne uprave Opštine Tivat.

 Član 15

 Zabranjeno je ograđivanje javnih saobraćajnih površina, postavljanje prepreka, pokretnih naprava, objekata i uređaja, osim kada se obavljaju radovi na javnim saobraćajnim površinama ili na površinama neposredno uz javne saobraćajne površine, a po odobrenju organa lokalne uprave nadležnog za poslove saobraćaja.

 Član 16

 Zabranjeno je oštećivati ili uništavati postavljenu saobraćajnu signalizaciju: vertikalnu, horizontalnu i svjetlosnu, kao i drugu opremu i uređaje na javnoj saobraćajnoj površini.

 Vozila koja učestvuju u saobraćaju ili izlaze na javnu saobraćajnu površinu ne smiju je prljati ispuštanjem ulja, nanošenjem blata, rasipanjem tekućeg i rastresitog materijala, rasutog tereta i slično.

 Član 17

 Uz ulice, ulična ostrva i trotaoare, rastinje (stabla, ukrasno zelenilo, trava, zelene ograde i drugo rastinje) mora biti orezano tako da ne ometa preglednost prolaza za automobile i prolaz pješaka, kao i preglednost saobraćajne (vertikalne) signalizacije.

Na javnim saobraćajnim površinama mora biti obezbijeđeno nesmatano odvođenje atmosferske vode.

Član 18

 Zabranjeno je na javnim površinama:

- prodavati robu ili vršiti druge djelatnosti, bez odobrenja nadležnog organa;

- ispisivati, crtati i bojiti grafite, lijepiti plakate i druge natpise ili te površine na drugi način prljati i oštećivati;

- ostavljati neispravno ili havarisano vozilo ,

- ostavljati stvari, robu i predmete, osim kada se to vrši po posebnim propisima.

- ostavljati sve vrste otpada van za to predvidjenog mjesta

**2. Obilježavanje naziva naselja, ulica, trgova i obilježavanje zgrada brojevima**

 Član 19

 Naselja na području Opštine moraju biti označena tablama sa nazivima naselja, ulice i trgovi sa tablama sa imenima ulica i trgova, a svaka zgrada (stambena i poslovna) obilježena kućnim brojem.

 O postavljanju i održavanju tabli sa nazivima naselja, ulica i trgova stara se vršilac komunalnih djelatnosti kome su povjereni poslovi održavanja puteva.

 Tabla sa brojem zgrade postavlja se na zgradi tako da je vidljiva sa ulice, odnosno javnog ili drugog puta sa kojeg se pristupa zgradi, i to desno od ulaza.

 Zabranjeno je postavljati brojeve ili nazive ulica, trgova i naselja, suprotno podacima iz evidencije koju vodi nadležni organ lokalne uprave zadužen za komunalne poslove.

 Vlasnik, odnosno suvlasnik stambenog ili poslovnog objekta i Stambena zgrada kao pravno lice dužani su da pločicu sa brojem postave i održavaju urednom.

 U slučaju oštećenja ili gubitka pločice sa kućnim brojem, vlasnik, odnosno suvlasnik stambenog ili poslovnog objekta i Stambena zgrada kao pravno lice, dužni su o svom trošku izraditi i postaviti novu.

**3. Uređenje zgrada, okućnica i vrtova**

 Član 20

 Vlasnici stambenih objekata, poslovnih prostora i etažni vlasnici stambenih zgrada, dužni su održavati spoljne djelove zgrade (fasade, balkone, prozore vrata, staklene površine), okućnicu, dvorište, vrtove, neizgrađeno građevinsko zemljište kao i pripadajuću ogradu uz javnu površinu (prostor oko zgrade koji pripada katastarskoj parceli objekta) urednim i čistim.

 Vlasnik nekretnine iz stava 1 ovog člana dužan je da čisti i orezuje zelenilo zasađeno u dvorištu koje svojim granama prelazi na javnu površinu tako da omogući nesmetan prolaz pješaka i vozila, preglednost saobraćajne signalizacije i funkcionalnost javne rasvjete.

 Okućnice, vrtovi, neizgrađeno građevinsko zemljište i druge površine moraju se koristiti u skladu sa njihovom namjenom i s njih ne smiju dolaziti nikakve štetne emisije na javne površine, susjedne zgrade, komunalne objekte i uređaje.

 Radi otklanjanja štetnih uticaja na život i zdravlje ljudi, vlasnici, odnosno korisnici okućnica, vrtova, neizgrađenog građevinskog zemljišta te obrađenog ili neobrađenog poljoprivrednog zemljišta, dužni su s takvih površina kontinuirano uklanjati i uništavati štetne biljke (korov,ambrozija i sl.).

 Član 21

 Zabranjeno je svako devastiranje ili na bilo koji drugi način uništavanje prostora iz člana 20 ove Odluke.

 Zabranjeno je pisanjem, crtanjem ili bojanjem narušavati izgled fasada zgrade, ograda ili drugih površina, osim u određenim slučajevima kada se pisanjem, crtanjem ili bojanjem uljepšavaju navedene površine za koje saglasnost daje organ lokalne uprave nadležan za poslove uređenja prostora uz saglasnost vlasnika.

**4. Održavanje oglasnih –reklamnih panoa, informativnih tabli, izloga i sl**

 Član 22

 Vlasnici opreme za reklamiranje i oglašavanje istu moraju održavati u urednom i ispravnom stanju, a oštećenu ili dotrajalu obnoviti.

 Vlasnik reklamnog panoa na fasadi ili krovu zgrade, kao i vlasnik druge opreme za reklamiranje i oglašavanje snosi odgovornost za sigurnost, stabilnost i bezbjednost tog objekta i isti održava u tehnički, estetski i funkcionalno ispravnom stanju.

 Izlozi prehrambenih i neprehrambenih objekata uz javne površine moraju biti uredni i osvijetljeni.

 Putokazi, informativne table, turističke table i sl. moraju se održavati u ispravnom stanju, i po potrebi mijenjati ili uklanjati, oštećene ili dotrajale, za šta je zadužen organ uprave nadležan za poslove turizma.

 Plakati, oglasi, razna obavještenja mogu se postavljati samo na oglasnim stubovima I oglasnim tablama koji služe isključivo za tu namjenu.

 Plakati, oglasi ili objave koji su vezani sa određenim rokom sa oglasnih stubova ukloniće se nakon isteka navedenog roka, od strane vršioca komunalnih djelatnosti.

 Član 23

 U svrhu snalaženja građana i turista u gradu postavljaju se planovi grada. Plan grada Tivta može se postaviti ispred Aerodroma, autobuske stanice, Turističke organizacije, pristaništa i na drugim prikladnim mjestima, a u skladu sa Programom postavljanja privremenih objekata.

 U planu trebaju biti ucrtane glavne ulice i trgovi i najvažniji javni objekti u gradu. Plan mora biti uredan i ispravan.

**5.  Komunalni objekti i komunalna oprema**

 Član 24

 Komunalni objekti i komunalna oprema služe opštoj upotrebi (u daljem tekstu: objekti u opštoj upotrebi), odnosno uređenju grada, boljem funkcionisanju grada i pružanju usluga komunalne infrastrukture.

 Komunalni objekti su: stubovi javne rasvjete, javni satovi, vodoskoci, fontane, javne česme, hidranti i slični objekti.

 Komunalna oprema su: klupe, posude za ukrasno bilje-žardinjere, ulične kante za otpatke, kante za sakupljanje psećeg izmeta, kontejneri, podzemni kontejneri, oglasni stubovi, oprema za dječje igralište i slični objekti.

 Odredbe ove odluke primjenjuju se i na druge slične objekte, uređaje i predmete postavljene na javnim površinama.

 Objekti u opštoj upotrebi mogu se postavljajati na javnim zelenim površinama, uz trotoare, na dijelu ulice koja se ne koristi za saobraćaj, na trgu, šetalištu ili drugoj površini, na način da ne ometaju prolaz pješaka, saobraćaj, prilaz objektu, protivpožarni put i slično.

 Na važnijim trgovima i raskrsnicama mogu se postavljati javni časovnici.

 Objekte u opštoj upotrebi postavlja i održava vršilac komunalne djelatnosti kojem su ti poslovi povjereni.

 Član 25

 Mjesta na kojima se postavljaju objekti u opštoj upotrebi određuju se projektno tehničkom dokumentacijom ili od strane organa lokalne uprave nadležnog za poslove uređenje prostora.

 Član 26

 Objekti u opštoj upotrebi moraju se stalno održavati u ispravnom, čistom i funkcionalnom stanju i koristiti u skladu sa njihovom namjenom.

 Oštećeni i neispravni komunalni objekti i komunalna oprema moraju se odmah popraviti, ukloniti ili zamijeniti.

 Član 27

Objekti u opštoj upotrebi koriste se samo u svrhu za koju su namijenjeni.

Zabranjeno je:

1) postavljanje, premještanje i uklanjanje komunalnih objekata i uređaja bez odobrenja;

2) koristiti komunalne objekte, suprotno njihovoj namjeni;

3) uništavati i oštećivati i neovlašćeno koristiti komunalne objekte, infrastrukturu, opremu i sredstva;

4) koristiti komunalne obekte za pisanje grafita i isticanje oglasa, reklama i drugog propagandnog materijala.

**6. Prigodno uređenje naselja**

 Član 28

 Pod prigodnim uređenjem naselja smatra se uređivanje javnih povšina radi obilježavanja novogodišnjih praznika, državnih praznika, značajnih datuma za Opštinu ili kulturnih i sportskih manifestacija koja se organizuju pod pokoviteljstvom Opštine ili od strane drugih subjekata, na način da se postavljaju ukrasni predmeti, svijetleće sijalice, božićne jelke, zastave i drugi ukrasni predmeti, na uličnim stubovima, duž ulica na trgovima i slično.

 O uređivanju javnih površina u skladu sa stavom 1 ovog člana stara se organizator događanja i vršilac komunalne djelatnosti.

 Član 29

 Nakon proteka praznika/događaja, organizator je dužan ukloniti sve objekte i predmete sa javnih povrsina u roku od 2 dana od završetka događanja, odnosno 30 dana za uklanjanje novogodišnjih ukrasa.

 **III ODRŽAVANJE ČISTOĆE, ZAŠTITA I ČUVANJE JAVNIH POVRŠINA**

 Član 30

 Poslove održavanja čistoće na javnim površinama na teritoriji opštine Tivat vrši privredno društvo kome je ugovorom o povjeravanju obavljanja komunalnih djelatnosti povjereno obavljanje komunalnih djelatnosti.

 Član 31

 Korisnici usluga dužni su da komunalni otpad odlažu u odgovarajućim posudama ili na lokacijama za tu namjenu.

 Član 32

 Na površinama javne namjene postavljaju se posude za otpad uz javne prolaze, trotoare, trgove, parkove i druge zelene površine.

 U blizini otvorenih plaža i obalnog područja po mogućnosti se postavljaju kante za otpad ili kontejneri, posebno u vrijeme ljetnje turističke sezone.

 Na javnoj zelenoj površini namijenjenoj široj upotrebi na vidnom mjestu mora biti istaknuta tabla koja sadrži odredbe o održavanju reda, čistoće, zaštite ili određene zabrane.

 Javne zelene površine ispred objekta (stambenog ili poslovnog) mogu se radi zaštite ograditi metalnim stubićima, žardinjerama s cvijećem ili ukrasnom zelenom ogradom, ako to ne ometa normalno kretanje pješaka, saobraćaj vozila i ne smanjuje trougao preglednosti.

 Član 33

 Radi zaštite pojedinih javnih površina koje su po posebnim propisima definisane kao zaštićena prirodna dobra od lokalnog značaja, može se organizovati posebna stražarska služba.

 Član 34

Radi zaštite i čuvanja javnih površina, na javnim površinama zabranjeno je:

- bacanje ili ostavljanje izvan propisanih posuda: različitog otpada, papira, guma za žvakanje, opušaka, uginulih životinja, pepela ili vršenje drugih radnji koje prljaju javne površine;

- uništavati travnjak, iskopavati i odnositi zemlju;

- nasipati šut, pijesak i slično;

- ložiti vatru i potpaljivati stabla;

- kampovati

- puštati životinje (kućne ljubimce) na uređenim zelenim površinama;

- rezati grane i vrhove, sjeći i uklanjati drveće;

- skidati plodove i druge biljne djelove sa drveća, grmlja i ostalog zelenila;

- kopati zemlju i otuđivati bilje;

- guliti koru, zasijecati, kidati, zabadati metalne predmete u drveće te na drveće

 lijepiti plakate;

- uništavati ograde oko javnih zelenih površina i dječjih igrališta;

- voziti se biciklom, motorom, automobilom i drugim saobraćajnim sredstvom van kolovoza ili označenih površina za tu namjenu

- prati vozila, autobuse, teretna i priključna vozila, poljoprivredne mašine;

- parkirati vozila na površinama koja za to nijesu predviđena

-prati površine (ugostiteljske terase ili druge površine ispred poslovnih objekata) izvan vremena propisanog ovom odlukom

- obavljati druge radnje koje oštećuju ili uništavaju javne zelene površine.

- odlaganje raznog materijala, zemlje, šuta, ogrjeva, željeza, lima i slično;

- odlaganje kabastog otpada i ambalaže;

- ostavljanje neregistrovanih vozila, olupina, prikolica, plovila, radnih mašina i dr.

- ispuštanje ulja, kiseline, boje, otpadnih voda i gnojiva;

- popravak, servisiranje, pranje vozila ili obavljanje drugih radova;

- oštećivanje posuda za odlaganje komunalnog otpada;

- bacanje gorućih predmeta u posude za odlaganje komunalnog otpada;

- ostavljanje posuda za hranu, i hranjenje životinja;

- paljenje otpada, lišća i slično

- bacanje otpada i otpadnih stvari na obalu ,u potoke i kanale;

- svako zagadjivanje i umanjivanje funkcije atmosferskih kanala, javnih česmi i fontana

- nenamjensko korišćenje javnih površina.

 Na površinama javne namjene, koje nemaju obezbijeđen sistem za kanaliasanje atmosferske vode, zabranjeno je ispuštati ili odvoditi: vode koje se koriste u domaćinstvu ili u okviru obavljanja djelatnosti, kao i kanalisati atmosferske vode koje se slivaju sa privatnih parcela vlasnika stambenih objekata, poslovnih prostora i etažnih vlasnika stambenih zgrada.

 Član 35

Vozilo ili dijelovi vozila koji se ne upotrebljavaju u saobraćaju zbog dotrajalosti, oštećenja, bez registarskih tablica, neregistrovana i sl., a ostavljeni su na javnoj površini duže od 7 dana, vlasnik je dužan ukloniti u roku koji odredi komunalni policajac u vidno istaknutom naređenju na samom vozilu ili dijelu vozila.

Ako vlasnik vozila ne postupi po naređenju iz stava 1 ovog člana u datom roku, komunalni inspektor donjeće rješenje kojim nalaže vlasniku, da u roku od 7 dana ukloni ostavljeno vozilo ili dio vozila iz stava 1 ovog člana. Rješenje se vidno ističe na vozilo ili dio vozila koji je na javnoj površini i objavljuje se na oglasnoj tabli Opštine.

Ako vlasnik ili korisnik ne ukloni vozilo ili dio vozila, izvršiće se uklanjanje putem trećeg lica, o trošku vlasnika.

 Član 36

 Bez odobrenja nadležnog organa lokalne uprave, zabranjeno je:

- raskopavanje i zauzimanje javnih povrsina,građevinskim ili drugim materijalom, mašinama i slično;

- izgradnja parkirališta, pješačkih i kolskih prilaza, odnosno prenamjena javnih površina;

- odlaganje građevinskog i drugog materijala;

- postavljanje bilo kakvih objekata, predmeta, uređaja, pokretnih naprava, reklama i slično;

- postavljanje električnih, telefonskih i drugih vodova;

- ograđivanje javnih zelenih površina;

 Član 37

 Prilikom orezivanja drveća, uređivanja travnjaka, popravke puteva i obavljanja drugih radova na javnim površinama privredno društvo i drugo pravno lice je dužno da obezbijedi prolaznike, da materijal i otpatke ukloni odmah po obavljenom poslu, a površinu očisti i dovede u prvobitno stanje.

 Član 38

 Javne površine moraju da se čiste, polivaju i peru, tako da se na njima uvijek održava čistoća u vremenu od 00 do 05. časova.

 U naročito hitnim i opravdanim slučajevima (epidemiološki razlozi, određene svečanosti) pranje i polivanje javnih površina može da se naloži čišćenje mimo propisanog vremena.

 Uginule i nastradale životinje sa javnih površina uklanja vršilac komunalnih djelatnosti kome je povjereno održavanje javnih površina i odvozi ih na za to predviđenu lokaciju.

 **Način i uslovi korišćenja javne površine radi izvođenja radova**

 Član 39

 Zabranjeno je na javnim površinama obavljati bilo kakve radove bez odobrenja, odnosno suprotno odobrenju nadležnog organa.

 U slučaju hitnih intervencija vršioca komunalnih usluga, radi saniranja kvarova na vodovodnim, kanaliazacionim ili komunalnim objektima, neophodnim za normalno funkcionisanje grada ili građana, uz predhodno obaviještenje, moguće je obavljati radove na javnoj površini bez predhodno dobijenog odobrenja.

 Član 40

 Zabranjeno je zauzimati javne površine bez odobrenja nadležnog organa.

 Javna površina se može privremeno koristiti za obavljanje radova (raskopavanje radi postvaljanja elektro kablova, telekomunikacionih kablova, vodovodnih, kanalizacionih cijevi, za potrebe izvođenja građevinskih radova na objektima i slično) i s tim u vezi za smještaj i utovar građevinskog materijala, postavljanja građevinske mašine, skele i slično.

 Za privremeno korišćenje javne površine radi izvođenja radova, investitor je dužan da nadležnom organu dostavi zahtjev za dobijanje odobrenja za privremeno korišćenje javne površine, sa opisom radova, vrijeme potrebno za izvođenje radova, skicu površine koja se zauzima kao i prijavu radova i odgovarajuće saglasnosti u skladu sa posebnim propisima.

 Zahtjev je dužan dostaviti nadležnom organu najmanje tri dana prije planiranog zauzimanja javne površine.

 U slučaju da se za korišćenje javne površine zbog izvođenja radova koristi i dio saobaraćajne površine, čime bi se mogao ograničiti prolaz pješaka ili vozila, investitor odnosno izvođač radova dužan je pored dokumentacije iz stava 2 priloži i privremenu regulaciju saobraćaja.

 Odobrenje iz stava 2 ovog člana sadrži lokaciju, uslove i vremenski period za koji se koristi javna površina, mjere sigurnosti i zaštite javne površine, obaveze i uslove dovođenja javne površine u ispravno odnosno prvobitno stanje.

 Način kontrole izvšenja obaveza u skladu sa izdatim odobrenjem, u skladu sa svojim ovlašćenjima, vrši komunalni policajac, odnosno komunalni inspektor.

 Član 41

 Prilikom izvođenja radova iz člana 39 investitor, odnosno izvođač radova dužan je preduzeti sve propisane mjere radi obezbjeđenja ljudi i imovine, zaštite saobraćajne površine i sl. na način da:

- prostor koji ostaje za prolaz pješaka ne smije biti uži od 1,5 m;

- prostor mora biti noću osvijetljen;

 - zauzimanje javnih površina mora odgovarati propisima o bezbjednosti saobraćaja i svojim položajem ne smije smanjivati preglednost i onemogućavati odvijanje saobraćaja;

 - zauzimanje javnih površina ne smije da onemogući pristup vatrogasnih vozila, vozila hitne medicinske pomoći i korišćenje hidranta;

- zauzimanjem se ne smije stvarati prekomjerna buka i dodatno prljati javna površina;

 Investitor, odnosno izvođač radova, dužan je najkasnije 48 sati nakon završetka radova na javnoj površini da istu vrati u ispravno odnosno prvobitno stanje.

 Član 42

 Radi građenja, rekonstrukcije i održavanja objekata, uređaja komunalne i druge infrastrukture, može se vršiti prekop saobraćajne površine.

 Pod prekopima se podrazumijevaju radovi na uzdužnim ili poprečnim iskopima kanala na saobraćajnim površinama.

 Radovi iz prethodnog stava vrše se u skladu sa propisima o planiranju prostora i izgradnji objekata.

 Član 43

 Prilikom izvođenja radova iz člana 41 investitor je dužan da podnese zahtjev za raskopavanje javne saobraćajne površine i priloži:

- saobraćajno tehničke uslove

- građevinsku dozvola (prijavu gradnje) za objekat koji se priključuje na vodovodnu, električnu, telefonsku ili drugu mrežu i/ili dokaz o vlasništvu na objektu koji se priključuje;

- ovjerenu skicu trase radova;

- predlog privremenog režima saobraćaja - protokol regulacije saobraćaja u posebnim uslovima.

 Član 44

 Nakon završetka radova investitor, odnosno izvođač radova dužan je sa saobraćajne površine ukloniti sve materijale, opremu i predmete u roku od 24 sata od završetka radova, a oštećenja na javnim površinama otkloniti o svom trošku, te zauzetu saobraćajnu površinu vratiti u prvobitno stanje.

 Način kontrole izvšenja obaveza u skladu sa izdatim odobrenjem, u okviru svojih nadležnosti, vrši komunalni policajac, odnosno komunalni inspektor.

 Član 45

 Ukoliko se za izvođenje radova na javnoj površini vremenski period, odnosno rok za koji se javna površina privremeno koristi, ne može ispoštovati zbog okolnosti koje su nepredvidive ili se nijesu mogle predvidjeti na vijeme (vremenski uslovi,tehnički razlozi i sl.) investor odnosno izvođač radova može podnijeti zahtjev za nov period ili produženje roka za korišćenje javne površine.

 Član 46

 U slučaju kada je na javnoj površini neophodno izvšiti istovar/utovar robe (snabdijevanje trgovina ili drugih poslovnih prostora ), a kada to zbog nedostatka prostora nije moguće izvršiti izvan javnih površina, može se privremeno, najduže 15 minuta, zauzeti javna površina bez odobrenja organa uz uslov da se ne ometa kolski prolaz i mora se odmah ukloniti.

 Član 47

 Zabranjeno je odlagati zemlju od iskopa, otpadni građevinski materijal i sav ostali otpad sa gradilišta izvan odlagališta predviđenih za tu svrhu.

 Ako se javna površina koristi za utovar/istovar rastresitog materijala (šuta i slično) na njoj se smije odložiti samo onoliko materijala koliko se može odvesti u toku jednog dana.

 Član 48

 Kada je neophodno otkloniti neodložne kvarove ili posljedice nastale usljed elementarnih nepogoda, čijim hitnim neuklanjanjem može biti ugroženo zdravlje ljudi ili imovina, dozvoljeno je zauzimanje javne površine bez predhodno pribavljenog odobrenja.

 U slučajevima iz predhodnog stava investitor je dužan odmah po saniranju o tome obavijestiti nadležni organ lokalne uprave.

 **Držanje domaćih životinja**

 Član 49

 Zabranjeno je držati domaće životinje (goveda, bivole, ovce, koze, kopitare, svinje, živine, krznašice, kuniće i pčele, u daljem tekstu: domaće životinje)

- u naseljima i djelovima naselja počev od Lepetana do aerodroma Tivat koji se nalaze ispod Jadranske magistrale;

- u naseljima i djelovima naselja počev od Lepetana do aerodroma Tivat koji se nalaze iznad Jadranske magistrale u pojasu širine od 400 m do 600 m, zavisno od konfiguracije terena;

- u naseljima i djelovima naselja Đuraševići, Bogišići, Milovići, Nikovići, Radovići, Gošići i Krašići ispod lokalnog puta za Plave Horizonte;

- u naseljima i djelovima naselja Đuraševići, Bogišići, Milovići, Nikovići, Radovići, Gošići i Krašići iznad lokalnog puta za Plave Horizonte, u pojasu širine od 100 m do 300 m, zavisno od konfiguracije terena;

 Navedene lokacije biće prikazane u grafičkom prilogu ove Odluke.

 Zabrane iz stava 1 ove odluke ne odnose se na registrovana poljoprivredna gazdinstva.

 Na ostalim područjima izvan granica definisanih prethodnim stavom dozvoljeno je držanje i uzgajanje domaćih životinja, pod uslovom da se objekti u kojima su smješteni redovno čiste i peru tako da svojim prisustvom ne ugrožavaju i ne zagađuju čovjekovu sredinu, a na način i pod uslovima propisanim posebnim propisima.

 Član 50

 Zabranjeno je puštanje i prisustvo domaćih životinja po ulicama i stazama, šetalištima, pijacama, uličnim travnjacima, parkovima, parkinzima, između i oko zgrada, autobuskom stajalištu, sportskim i zabavnim terenima i drugim gradskim i prigradskim područjima ,kao i u zonama iz clana 49 ove odluke.

 **IV UKLANJANJE SNIJEGA I LEDA**

 Član 51

 Snijeg i led se obavezno uklanjaju sa svih javnih površina namijenjenih za prolaz pješaka i odvijanje saobraćaja, odmah nakon njegovog nastajanja.

 Član 52

 Snijeg i led sa javnih saobraćajnih površina, ako odredbama ove odluke nije drugačije propisano, dužno je uklanjati pravno ili fizičko lice kojem je Opština povjerila obavljanje poslova redovnog održavanja puteva.

 Na ostalim javnim površinama koje su u opštoj upotrebi uklanjanje snijega i leda vrši lice koje tim površinama upravlja, odnosno koje koristi (otvoreni sportski tereni, pijace, groblja, autobuska stajališta, parkinzi, auto taksi stajališta i sl.)

 Član 53

 Uklanjanje snijega i leda sa trotoara uz zgradu obaveza je vlasnika zgrade, vlasnika ili korisnika stanova ili poslovnih prostora u zgradi, odnosno zgrade registrovane kao pravno lice.

 Uklanjanje snijega i leda sa trotoara ispred uličnih poslovnih prostora obaveza je vlasnika ili korisnika tih poslovnih prostora.

 Uklanjanju snijega i leda sa trotoara uz kioske i pokretne aparate obaveza je vlasnika ili korisnika kioska ili pokretnih aparata.

 Uklanjanje snijega i leda sa trotoara mora se obavljati u širini od najmanje 1,0 metar, osim ako trotoar nije uži.

 Nije dozvoljeno čišćenje trotoara, tako da se snijeg i led odlaže na očišćenu saobraćajnicu i slivnike atmosferske kanalizacije.

 Član 54

 Javne površine mogu se radi sprječavanja nastanka leda i radi sprječavanja klizanja, posipati odgovarajućim materijalom.

 Zabranjeno je javne površine uz drvorede posipati solju. Površine uz drvorede dozvoljeno je posipati sredstvima koja imaju atest ili deklaraciju o neškodljivosti za stabla.

 **V UPRAVLJANJE JAVNOM RASVJETOM**

 Član 55

 Upravljanje javnom rasvjetom je obezbjeđivanje rasvjete na javnim površinama, opštinskim putevima i obilaznicama i održavanje objekata, instalacija i uređaja javne rasvjete.

 Član 56

 Pod održavanjem objekata javne rasvjete smatra se čišćenje i zamjena svjetlećih tijela, čišćenje i bojenje stubova, kao i drugi radovi na uređajima, instalacijama i objektima javne rasvjete.

 O održavanju objekata iz stava 1 ovog člana stara se vršilac komunalnih djelatnosti kome je povjereno održavanje javne rasvjete.

 Član 57

 Javne saobraćajne površine, pješačke i njima slične površine, javne zelene površine i ostale javne površine moraju biti opremljene sistemom javne rasvjete.

 Javna rasvjeta mora biti izvedena u skladu sa savremenom svjetlosnom tehnikom uvažavajući načelo energetske efikasnosti, te biti funkcionalna i estetski oblikovana.

 Pri postavljanju javne rasvjete mora se voditi računa o urbanističkoj vrijednosti i značaju, izgledu pojedinih dijelova Opštine, pojedinih javnih površina i njihovoj namjeni, potrebama saobraćaja kao i potrebama građana.

 Član 58

 Javna rasvjeta po pravilu mora svjetliti cijelu noć, uz poštovanje sprovođenja mjera uštede električne energije (u ljetnjem periodu od 21,00h do 5,00h idućeg dana, a u zimskom periodu od 17,00h do 6,00h idućeg dana).

**VI ODRŽAVANJE MOSTOVA I OTVORENIH PLAŽA, OTVORENIH ODVODNIH KANALA I SL.**

 Član 59

 Otvorene plaže i mostovi se moraju održavati u urednom stanju.

 Član 60

 Postojeći kanali tokom cijele godine moraju da se redovno čiste od otpada i prirodnog taloga.

 Član 61

 Atmosferske kanale koji prolaze kroz ili između katastarkih parcela koje su u privatnom vlasništvu, održavaju vlasnici tih katastarskih parcela.

 Član 62

Radi zaštite atmosferske kanalizacije nije dozvoljeno:

- sužavanje poprečnih profila kanala, njihovo zatrpavanje ili prekidanje ili na bilo koji način oštećivati šahte i propuste,

- ulijevati štetne tečnosti (hemikalije, benzin, naftu, ulja ili druge štetne materije)

Član 63

 Poslovi iz člana 58 i 59 povjereni su vršiocu komunalnih djelatnosti kome je povjereno održavanje javnih površina.

 **VII ODRŽAVANJE JAVNIH TOALETA**

 Član 64

 Usluge javnih toaleta pruža vršilac komunalne djelatnosti kome su ti poslovi povjereni. Javni toaleti se organizuju tako da u pružanju usluga moraju zadovoljiti javni interes.

 Vršilac komunalne djelatnosti u obavezi je da :

-organizuje vršenje usluga javnih toaleta na način da se vrše kontinuirano, a posebno u vrijeme održavanja većih manifestacija ili događaja;

- utvrdi cjenovnik pružanja usluga;

-održava javne toalete u higijenski i tehnički ispravnom stanju;

-obezbijedi da usluge javnih toaleta mogu da koriste lica sa invaliditetom.

**VIII SPRJEČAVANJE NARUŠAVANJA KOMUNALNOG REDA BUKOM**

  Član 65

 Narušavanje komunalnog reda bukom je stvaranje buke upotrebom mehaničkih uređaja, uređaja i oprema za hlađenje/grijanje odnosno ventilaciju iz ugostiteljskih objekata i objekata stambene i stambeno poslovne namjene, muzičkih uređaja, postrojenja, sredstava rada, transportnim sredstvom ili druge vrste uređaja koji se čuje izvan prostora iz kojeg se emituje, kao i na otvorenom prostoru (javnoj ili drugoj površini).

 Član 66

 Zabranjeno je narušavanje komunalnog reda bukom upotrebom uređaja i opreme iz člana 60 ove Odluke, čijom se upotrebom stvara buka izvan granica utvrđenih posebnim zakonom, odnosno odlukom kojom se utvrđuju akustične zone na teritoriji Opštine Tivat.

 **IX NADZOR**

 Član 67

 Nadzor nad sprovođenjem ove odluke vrši organ loklane uprave nadležan za komunalne poslove.

 Inspekcijski nadzor nad sprovođenjem ove odluke vrši komunalni inspektor u skladu sa posebnim zakonom i ovom odlukom.

 Komunalni nadzor i obezbjeđivanje komunalnog reda uređenog ovom odlukom u skladu sa posebnim zakonom i ovom odlukom vrši komunalni policajac.

 Mjere za sprovođenje komunalnog reda obuhvataju ovlašćenja nadležnog organa i službi iz predhodnog člana, u preduzimanju radnji i postupaka kojima se sprječava narušavanje propisanih uslova održavanja komunalnog reda.

 **X KAZNENE ODREDBE**.

 Član 68

 Novčanom kaznom od 150 € do 7.000 € kazniće se za prekršaj pravno lice, ako:

1. svakodnevno ne čisti i ne održava javne površine koje zaprlja obavljanjem djelatnosti (član 8 stav 1);
2. čisti javne površine koje zaprlja obavljanjem djelatnosti suprotno vremenskom intervalu propisanom u članu 8 stav 2;
3. ne stara se o sađenju i uklanjanju stabala na zelenim površinama, u skladu sa hortikulturnim uređenjem grada (član 11 stav 1);
4. sadi stabla i biljke na javnim zelenim površinama samostalno, bez saradnje sa vršiocem komunalne djelatnosti (član 11 stav 2);
5. ne organizuje pravilno korišćenje, čistoću, ne održava red na javnim površinama kojima upravlja (član 12);
6. ne pridržava se označene vertikalne i horizontalne signalizacije, kao i označenih mjesta za parkiranje vozila ili drugih znakova obavještenja koja se koriste uz saobraćajne znake (član 13 stav 3);
7. redovno ne čisti i pere javne saobraćajne površine, te ne otklanja oštećenja i nedostatke (član 14 stav 1);
8. saobraćajnu signalizaciju i drugu opremu i uređaje redovno ne održava u čistom i ispravnom stanju (član 14 stav 2);
9. ukrasnu zelenu ogradu i drugo rastinje u zoni raskrsnica, gdje nema izgrađenog trotoara, ne održava na propisanoj visini (član 14 stav 3);
10. postupa suprotno odredbama propisanim članom 14 stav 4;
11. postupa suprotno odredbama propisanim članom 15;
12. postupa suprotno odredbama propisanim članom 16 stav 1;
13. prlja javnu saobraćajnu površinu ispuštanjem ulja, nanošenjem blata, rasipanjem tekućeg i rastresitog materijala, rasutog tereta i sl (član 16 stav 2);
14. ne orezuje rastinje uz ulice trotoare i ulična ostrva, tako da ne ometa preglednost prolaza za automobile i prolaz pješaka, kao i preglednost saobraćajne signalizacije (član 17);
15. postupi suprotno zabranama iz člana 18 ove Odluke;
16. postavlja brojeve ili nazive ulica, trgova i naselja suprotno podacima iz evidencije koju vodi nadležni organ lokalne urave zadužen za komunalne poslove (član 19 stav 4);
17. ne postavi tablicu sa brojem na stambenoj ili poslovnoj zgradi i ne održava je urednom (član 19 stav 5);
18. ne postupi shodno odredbama propisanim članom 19 stav 6;
19. ne održava spoljne djelove zgrade, okućnicu, dvorište, vrtove, neizgrađeno građevinsko zemljište i pripadajuću ogradu uz javnu površinu urednim i čistim (član 20 stav 1);
20. ne čisti i ne orezuje zelenilo zasađeno u dvorištu, koje svojim granama prelazi na javnu površinu (član 20 stav 2);
21. okućnice, vrtove, neizgrađeno građevinsko zemljište i druge površine ne koristi saglasno njihovoj namjeni (član 20 stav 3);
22. ne uklanjaju i ne uništavaju iz vrtova, okućnica, neizgrađenog građevinskog zemljišta, obrađenog ili neobrađenog poljoprivrednog zemljišta biljke koje imaju štetan uticaj na život i zdravlje ljudi (član 20 stav 4);
23. postupa suprotno odredbama propisanim članom 21 stav 2;
24. ne održava u urednom i ispravnom stanju opremu za reklamiranje i oglašavanje, odnosno ne obnovi oštećenu i dotrajalu (član 22 stav 1);
25. ne održava urednim i osvjetljenim izloge prehrambenih i neprehrambenih objekata uz javne površine (član 22 stav 3);
26. ne održava putokaze, informativne table,turističke table i sl.u ispravnom stanju, (član 22 stav 4);
27. postupa suprotno odredbama propisanim članom 22 stav 6;
28. ne ukloni plakate, oglase ili objave koji su vezani određenim rokom sa oglasnih stubova, nakon isteka tog roka (član 22 stav 7);
29. ne postavi plan grada i ne održava ga u urednom i ispravnom stanju (član 23 stav 1 i 2);
30. postupa suprotno odredbama propisanim članom 24 stav 5;
31. ne održava objekte u opštoj upotrebi u ispravnom, čistom i funkcionalnom stanju, u skladu sa njihovom namjenom, odnosno ne popravi, ukloni ili zamijeni oštećene i neispravne komunalne objekte (član 26 stav 1 i 2);
32. postupi suprotno odredbama propisanim članom 27 stav 1 i 2;
33. ne postupi shodno odredbama propisanim članom 29;
34. komunalni otpad ne odlaže u odgovarajuće posude ili ne odlaže na lokaciji za tu namjenu (član 31);
35. ne postupi shodno odredbama propisanim članom 32 stav 3;
36. postupa suprotno odredbama propisanim članom 32 stav 4;
37. postupi suprotno odredbama propisanim članom 34 stav 1 i stav 2;
38. ne postupi shodno članu 35 stav 1;
39. postupi suprotno odredbama propisanim članom 36;
40. prilikom obavljanja radova na javnim površinama ne obezbijedi prolaznike, ne ukloni po obavljenom poslu materijal i otpatke, te ne očisti i ne dovede u prvobitno stanje javnu površinu (član 37);
41. ne čisti, poliva i pere javne površine u propisanom vremenu (član 38 stav 1);
42. ne uklanja uginule i nastradale životinje sa javnih površina (član 38 stav 3);
43. obavlja radove na javnoj površini bez odobrenja nadležnog organa (član 39 stav 1);
44. zauzima javnu površinu bez odobrenja nadležnog organa (član 40 stav 1)
45. postupi suprotno odredbama propisanim članom 41 stav 1;
46. najkasnije 48 sati nakon završetka radova javnu površinu ne vrati u ispravno, prvobitno stanje (član 41 stav 2);
47. ne postupi shodno odredbi člana 44;
48. ako zauzme javnu površinu, duže od vremena propisanog članom 46;
49. ne postupi shodno odredbi člana 47 stav 1 i 2;
50. postupi suprotno odredbama propisanim članom 49 stav 1;
51. postupi suprotno odredbama propisanim članom 50;
52. ne uklanja snijeg i led sa javnih površina namijenjenih za prolaz pješaka, odmah nakon njegovog nastajanja (član 51);
53. ne uklanja snijeg i led u propisanoj širini i na propisan način (član 53 stav 4 i 5);
54. javne površine uz drvorede posipa solju (član 54 stav 2);
55. ne održava otvorene plaže i mostove u urednom stanju (član 59);
56. ne čisti redovno kanale od otpada i prirodnog taloga (član 60);
57. ne postupi shodno članu 61;
58. postupi suprotno odredbama člana 62;
59. naruši komunalni red bukom (član 66);

 Za prekršaj iz stava 1 ovog člana kazniće se odgovorno lice u pravnom licu novčanom kaznom u iznosu od 20 eura do 1.000 eura.

 Za prekršaj iz stava 1 ovog člana kazniće se preduzetnik novčanom kaznom u iznosu od 50 eura do 3.000 eura.

 Za prekršaj iz stava 1 ovog člana kazniće se fizičko lice novčanom kaznom u iznosu od 20 eura do 1000 eura.

 **XI PRIMJENA PROPISA**

 Član 69

 Na sva pitanja koja nisu uređena ovom Odlukom, primjenjivaće se odredbe Zakona o komunalnim djelatnostima.

 **XII ZAVRŠNE ODREDBE**

 Član 70

 Stupanjem na snagu ove odluke prestaje da važi Odluka o komunalnom redu (Sl.list Crne Gore-opštinski propisi- br.28/16)

 Član 71

 Ova Odluka stupa na snagu osmog dana od dana objavljivanja u “Službenom listu Crne Gore –opštinski propisi”.

 Broj:

 Tivat,\_\_\_\_\_\_\_\_\_\_\_2020g.

 Predsjednik Skupštine

  **O b r a z l o ž e nj e**

 *Pravni osnov* za donošenje odluke o komunalnom redu sadržan je u odredbi člana 19 Zakona o komunalnim djelatnostima ("Službeni list Crne Gore", br. 055/16, 074/16, 002/18 i 066/19) kojim je između ostalog propisano da radi korišćenja, čuvanja i održavanja javnih površina, komunalne infrastrukture, opreme i sredstava za obavljanje komunalne djelatnosti i zadovoljenja javnog interesa u komunalnoj oblasti, jedinica lokalne samouprave propisuje opšte uslove održavanja komunalnog reda i mjere za njihovo sprovođenje i u odredbi člana 35 Statuta Opštine Tivat ("Službeni list Crne Gore - opštinski propisi", br. 024/18, 009/20) kojim je propisano, između ostalog, da Skupština donosi propise i druge opšte akte.

 *Razlozi za donošenje odluke* Donošenjem Zakona o komunalnim djelatnostima, kojim su određene komunalne djelatnosti, uređeni uslovi i način obavljanja komunalnih djelatnosti i druga pitanja od značaja za komunalne djelatnosti, kao i dato ovlašćenje jedinici lokalne samouprave da propiše opšte uslove održavanja komunalnog reda i mjere za njihovo sprovođenje i utvrđen rok u kojem će se donijeti podzakonski akti iz okvira utvrđenih ovlašćenja pristupilo se donošenju predložene odluke u skladu sa rješenjima iz Zakona o komunalnim djelatnostima.

 *Objašnjenje pojedinih odredaba odluke* Predložena odluka koncipirana je tako da sadrži 12 poglavlja.

Poglavljem I „Opšte odredbe“, odredbama član 1-4 propisan je predmet uređenja predložene odluke, propisana je upotreba rodno osjetljivog jezika u ovoj odluci, šta se podrazumijeva pod komunalnim redom, te definicije javnih površina.

Poglavljem II „Uređenje naselja“ odredbama člana 5 i 6 propisano je koja naselja čine opštinu Tivat, te šta opšte uređenje naselja obuhvata. Odredbama člana 7-18 normirano je održavanje i uređivanje javnih površina, i to opseg, način, vrijeme održavanja i čišćenja, šta održavanje i čišćenje javnih površina podrazumjeva, ko se o istom stara, stavljen je akcenat na saobraćajne površine. Članom 19 propisano je na koji način se obilježavaju naselja, ulice trgovi i zgrade brojevima i tablama. Odredbama člana 20 i 21 propisan je način uređenja zgrada, okućnica i vrtova te te propisano da se moraju koristiti u skladu sa njihovom namjenom i da se održavaju urednim i čistim. Odredbama člana 22 i 23 propisano je održavanje oglasnih-reklamnih panoa, informativnih tabli, izloga i sl. Odredbama člana 24-27 utvrđeni su komunalni objekti i komunalna oprema u smislu odredaba ove odluke, kao i čija je dužnost da se stara o tim objektima, te da se koriste samo u svrhu za koju su namijenjeni. Prigodno uređenje naselja normirano je članovima 28 i 29 i propisan je način postavljanja ukrasnih predmeta radi obilježavanja praznika, kao i rok za uklanjanje istih.

Poglavljem III „Održavanje čistoće, zaštita i čuvanje javnih površina“ odredbama člana 30-37 propisano je da poslove održavanja čistoće na javnim površinama obavlja vršilac komunalne djelatnosti, propisano je na koji se način i u kom periodu održava čistoća na javnim površinama, propisane su zabrane u cilju zaštite i čuvanja javnih površina. Odredbama člana 38-47 normirano je privremeno korišćenje javne površine radi izvođenja radova te propisano da se privremeno korišćenje javnih površina može koristiti samo uz prethodno pribavljeno odobrenje nadležnog organa, propisano je koje mjere izvođač radova mora preduzeti radi obezbjeđenja ljudi i movine, te utvrđena dokumentacija koja se podnosi uz zahtjev za privremeno korišćenje javne površine kao i za raskopavanje javne saobraćajne površine. Propisano je se sve zauzete/prekopane površine moraju vratiiti u prvobitno stanje. Odredbama člana 48-49 propisan je način držanja domaćih životinja kao i u kojim djelovima naselja nije dozvoljeno držati domaće životinje, što je propraćeno i grafičkim prilogom. Propisano je da privredno društvo koje obavlja komunalne djelatnosti uklanja uginule i nastradale životinje i odvozi ih na za to predviđenu lokaciju.

Poglavljem IV „Uklanjanje snijega i leda“ odredbama člana 50-53 propisano je ko je dužan uklanjati led i snijeg na javnim površinama, da se javne površine mogu posipati određenim materijalom radi sprječavanja klizanja, te da je zabranjeno drvorede posipati solju, već sredstvima koja ne škode stablima.

Poglavljem V „Upravljanje javnom rasvjetom“ odredbama člana 54-57 propisano je da javne površine moraju biti opremljene sistemom javne rasvjete, da javna rasvjeta mora svjetliti cijelu noc, te kako se održava javna rasvjeta.

Poglavljem VI „Održavanje mostova i otvorenih plaža, otvorenih odvodnih kanala i sl“ odredbama člana 58-62 propisano je da se otvorene plaže i mostovi moraju održavati u urednom stanju, da se kanali moraju redovno čistiti, propisane su zabrane u cilju zaštite atmosferske kanalizacije.

Poglavljem VII „Održavanje javnih toaleta“ u članu 63 propisano je da usluge javnih toaleta pruža vršilac komunalne djelatnosti, i koje su njegove obaveze vezano za održavanje javnih toaleta.

Poglavljem VIII „Sprječavanje narušavanja komunalnog reda bukom“ odredbama člana 64-65 propisan je pojam narušavanja komunalnog reda bukom i propisano je da je isti zabranjen.

Poglavljem IX „Nadzor“ odredbom člana 66 propisano je da nadzor nad sprovođenjem ove odluke vrši organ lokalne uprave nadležan za komunalne poslove, kao i propisano vršenje inspekcijskog i komunalnog nadzora nad sprovođenjem ove odluke.

Poglavljem X „Kaznene odredbe“ odredbom člana 67 predložene odluke propisane su novčane kazne za prekršaje odredaba predložene odluke, shodno Zakonu o prekršajima, kojim su propisani rasponi u kojem se mogu propisati novčane kazne, odlukom jedinice lokalne samouprave.

Poglavljem XI “Primjena propisa“ odredbom člana 68 definisano je da će se za sva pitanja koja nisu uređena ovom Odlukom, primjenjivati odredbe Zakona o komunalim djelatnostima.

Poglavljem XII „Završne odredbe“ odredbama člana 69 i 70 propisano je da stupanjem na snagu predložene odluke prestaje da važi Odluka o komunalnom redu i propisan rok stupanja na snagu predložene odluke.

Shodno navedenom, predlaže se da Skupština opštine Tivat donese Odluku o komunalnom redu.

 Obrađivač Predlagač

 Sekretarijat za privredu

 Odjeljenje za stambeno komunalne poslove I saobraćaj

 Predsjednik Opštine